**A Nemzeti Népegészségügyi és Gyógyszerészeti Központ
Pályázatot Hirdet
*Országos Szakfelügyelői feladatok ellátására***

1. ***Belgyógyászat, endokrinológia, diabétesz és anyagcsere betegségek***
2. ***Traumatológia és kézsebészet***

***szakmákban***

**I. A PÁLYÁZAT CÉLJA**

Az egészségügyi szolgáltatók szakfelügyeletéről szóló 16/2019. (VII. 30.) EMMI rendelet (továbbiakban: EMMI rendelet) 3. § (1) bekezdése értelmében az egészségügyi szolgáltatókkal, szolgáltatásokkal összefüggésben a szakfelügyeletet az egészségügyért felelős miniszter által vezetett minisztérium módszertani irányítása mellett az országos tisztifőorvos és a népegészségügyi feladatkörükben eljáró fővárosi és vármegyei kormányhivatalok (a továbbiakban: kormányhivatal), valamint a kormányhivatal népegészségügyi feladatkörében eljáró járási (fővárosi kerületi) hivatalai (a továbbiakban: járási hivatal) a szakfelügyelők közreműködésével látják el.

Az EMMI rendelet 4. § (5) bekezdése alapján az országos szakfelügyelő pályáztatás útján kerül a szakfelügyelői névjegyzékbe, aki állandó megbízás alapján látja el feladatait.

A szakfelügyeleti tevékenység célja: az egészségügyi ellátás teljes folyamatában az egészségügyi ágazati jogszabályok, továbbá a szakmai tevékenység minősége, a szakfelügyelet tárgyában, illetve az egyedi panaszok kivizsgálásával kapcsolatban a szakmai előírások, protokollok érvényesülésének hatósági célú ellenőrzése, valamint a megelőzésnek és a betegellátásnak a szakma szabályaival, érvényben levő szakmai irányelvekkel, eljárásokkal, ajánlásokkal, nemzetközi legjobb gyakorlattal való összevetése, értékelése az alkalmazott eljárások dokumentációs rendszere és az adatszolgáltatás minőségi követelményeinek meghatározása és értékelése, a kapcsolódó konzultáció lefolytatása és a minőségfejlesztés módozatainak meghatározása.

A pályázat célja az országos szakfelügyelő szakfelügyeleti tevékenységének biztosítása az EMMI rendelet 4. § (8)-(9) bekezdésében foglaltak szerint.

A szakfelügyelő a megbízás alapján végzett tevékenységét személyesen köteles ellátni.

Az EMMI rendelet 8. § (8) bekezdése alapján az állandó megbízatás határozott időtartamra, de legfeljebb 3 évre szól, a megbízatás a lejártát követően több ízben meghosszabbítható.

A szakterületek megnevezését jelen pályázat 1. számú melléklete tartalmazza. **A pályázatok benyújtási határideje 2024. január 12. Azok elbírálására legkésőbb 2024. január 19-ig kerül sor.**

**II. PÁLYÁZATI FELTÉTELEK**

1. Szakfelügyeleti tevékenységre pályázhat az a személy, aki rendelkezik:
* az egészségügyi dolgozók működési nyilvántartásában érvényes működési nyilvántartással a szakterülete ellátásához szükséges szakképesítése vonatkozásában,
* az adott szakterületen - összevont szakmáknál legalább az egyik szakma vonatkozásában - szakvizsgával,
* az adott szakterületen legalább 10 éves gyakorlati idővel, speciális szakértelemmel és jelenleg is folyamatos gyakorlattal, és
* jó kommunikációs és interperszonális készséggel.
1. A pályázat elbírálásánál előnyt jelent:
* az egészségügyi minőségbiztosítási és minőségfejlesztési módszerek alkalmazásában az egészségügyi szakirányú továbbképzésről szóló jogszabályok szerinti licenc, ennek hiányában ezen módszerek alkalmazásában jártasság, (jártasságnak számít a szakmai tevékenység során végzett igazolható szakmai és módszertani fejlesztési, minőség- és megfelelőség-értékelési szakmai tapasztalat).
* tudományos fokozat,
* hazai és/vagy külföldi tudományos társaságban betöltött vagy korábban betöltött tisztség, vezetői tisztség,
* minőségügyi és szakmai tapasztalat, valamint statisztikai- és kockázatelemzésben való jártasság,
* szakmai nyelvismeret,
* szakterülete vonatkozásában, illetve minőségfejlesztés területén korábban felmutatott eredmények, publikációk, referencia munkák bemutatása,
* egészségügyi szolgáltatónál szerzett szakmai vezetői tapasztalat,
* széleskörű informatikai ismeret,
* egyéb, a pályázathoz kapcsolódó tevékenység

3. A pályázat benyújtásához szükséges dokumentumok:

* hiánytalanul kitöltött Pályázati Adatlap, (letölthető az NNGYK honlapjáról, <https://nnk.gov.hu/> )
* szakképesítés/ek, szakvizsga, egyéb képesítések másolata,
* munkáltatói igazolás, melyen szerepel a munkáltató egészségügyi szolgáltatói azonosítója, illetve önálló egészségügyi tevékenység esetén az egészségügyi szolgáltató azonosítója,
* érvényes működési nyilvántartási igazolvány másolata, vagy az egészségügyi dolgozók működési nyilvántartásából letöltött adatlap (letölthető a <https://kereso.enkk.hu/> linken)
* nyilatkozat arról, hogy nem töltötte be a mindenkori nyugdíjkorhatárt, illetve erre 3 éven belül sor kerül-e,
* nyilatkozat a büntetlen előéletről és arról, hogy nem áll etikai-fegyelmi büntetés hatálya alatt,
* államilag elismert nyelvvizsgát igazoló nyelvvizsga-bizonyítvány másolata,
* szakmai portfólió,
* publikációs jegyzék,
* aláírt nyilatkozat arról, hogy a pályázati anyagot a pályázat elbírálásában részt vevők megismerhetik, a pályázó személyes adatait a pályázattal kapcsolatban kezelhetik
* szakfelügyelői pályázati összefoglaló (letölthető az NNGYK honlapjáról, <https://nnk.gov.hu/>)
1. Országos szakfelügyelői tevékenységet nem végezhet, aki:

a) az egészségügy ágazati irányításában, ellenőrzésében vagy finanszírozásában közreműködő szerv vezetője,

b) egészségügyi szakmai köztestület elnöke,

c) az egészségügyi szakmai kollégium elnökségének elnöke vagy a tagozat elnöke,

d) egészségügyi szakmai képviseletet ellátó vagy betegjogi szervezet vezető tisztségviselője,

e) egészségügyi intézmény főigazgatója, orvos igazgatója, ápolási igazgatója, minőségügyi vezetője,

f) országos gyógyintézet főigazgatója, orvos igazgatója, ápolási igazgatója, vagy minőségügyi vezetője

g) nyugdíjellátásban részesül és szakterületén nem végez aktív tevékenységet.

**III.** A pályázati felhívásban pályázható, a névjegyzékbe felvehető szakfelügyeleti szakterület:

* *Belgyógyászat, endokrinológia, diabétesz és anyagcsere betegségek*
* *Traumatológia és kézsebészet*

**IV. SZAKFELÜGYELŐI MEGBÍZÁSI DÍJAK**

Az országos szakfelügyelőt az EMMI rendelet 4. § (8) bekezdése szerinti feladatokhoz kapcsolódóan a szakfelügyelői tevékenységének az ellátásáért - az EMMI rendelete 2. számú mellékletében rögzítettek szerint - havonta bruttó 130.000 Ft.- megbízási díj illeti meg.

**V. A PÁLYÁZAT BEADÁSÁVAL, KIHIRDETÉSÉVEL KAPCSOLATOS TUDNIVALÓK**

1. A pályázat az erre a célra készült Pályázati Adatlap kitöltésével (letölthető NNK honlapjáról), a jelen pályázati felhívás II.3.) pontjában felsorolt mellékletekkel együtt

1. **ügyfélkapun keresztül az NNGYK hivatali kapujára, vagy**
2. **postai úton, egyidejűleg a** **tisztifoorvos@nngyk.gov.hu** **e-mail címre történő megküldéssel, vagy**
3. **személyesen**

**2024. január 12. nyújtható be.**

A határidő jogvesztő, annak leteltét követően érkező pályázatok elfogadására, a késedelem igazolására, vagy méltányossági eljárás lefolytatására nincs lehetőség.

2. A kitöltött, kinyomtatott és aláírt pályázatot elsősorban ügyfélkapun keresztül, továbbá postai úton egyidejűleg az 1. pontban megjelölt e-mail címre, vagy személyesen, magyar nyelven lehet beküldeni a pályázatkezelő szervhez.

A pályázatkezelő szerv címe:

**Nemzeti Népegészségügyi és Gyógyszerészeti Központ**

**Dr. Müller Cecília Országos Tisztifőorvos**

Elektronikus cím: tisztifoorvos@nngyk.gov.hu

 **Levélcím: 1097 Budapest, Albert Flórián út 2-6.**

**Az elektronikus levél tárgyában illetve a borítékra kérjük ráírni, hogy**

**„Szakfelügyelői pályázat 2023/03”.**

**A benyújtás határideje** **2024. január 12.**

**A postai úton megküldésre kerülő pályázatok esetében a benyújtás határideje szempontjából a postára adás napja számít. A pályázat személyesen benyújtható hétfőtől csütörtökig 8.00-16.30-ig, pénteken 8.00-14.00-ig az**
**NNGYK Országos Tisztifőorvosi Titkárságán, 1097 Budapest, Albert Flórián út 2-6., A. épület III. emelet 304. szoba.**

3. A pályázattal kapcsolatosan érdeklődni a Nemzeti Népegészségügyi és Gyógyszerészeti Központ Tisztifőorvosi Titkárságán lehet az alábbi elérhetőségen:

- telefonon: +36-1-476-1242 illetve a +36-1-476-1221

- e-mail címen: tisztifoorvos@nngyk.gov.hu

**4. A pályázatokról az EMMI rendelet 8. § (4) bekezdés szerinti Bizottság dönt.**

5. A döntés ellen jogorvoslatnak helye nincs. A nyertes pályázók névsorát az NNGYK honlapján (<https://nnk.gov.hu> közzéteszi.

Az EMMI rendelet 8. § (5) bekezdése értelmében a pályázati feltételeknek leginkább megfelelő pályázót az országos tisztifőorvos országos szakfelügyelőként felveszi a szakfelügyeleti névjegyzékbe, és vele állandó megbízásra állandó megbízási szerződést köt.

**VI. AZ ELBÍRÁLÁS SZEMPONTJAI**

1. A pályázat elbírálása során az EMMI rendelet 4. § (5) bekezdése alapján az országos gyógyintézetekhez kapcsolódó szakterületek esetében az adott országos gyógyintézetben dolgozó orvosok a pályáztatás során előnyt élveznek.

A pályázati kiírás II. fejezet 2. pontjában meghatározott szempontokat az értékelés és döntés során a bíráló bizottság figyelembe veszi.